V. Veteška, podpredseda NR SR: (2005-10-25):
L. Polka, poslanec: Takže nebudem sa vyjadrovať k tým testom, len ďalší postup toho mladého človeka, ktorý s nesmiernou nádejou a niekedy aj romantickými predstavami prichádza do polície, je takzvaný kariérny postup, respektíve jeho vyslanie na štúdium. Môžem zodpovedne povedať, že prevažná väčšina tých, ktorí sú vyslaní na štúdium, je v istej nemilosti funkcionárov alebo, naopak, ide o policajta, ktorý nejakým spôsobom nezapadá do kolektívu, tak sa ho treba zbaviť. To, samozrejme, nie je pravidlo, ale je to dosť častá výnimka, ktorá viac-menej potvrdzuje pravidlo. Argument, že policajti a mladí policajti odchádzajú do dôchodku 35 – 40-roční je úplne podľa môjho názoru scestný. Prosím vás pekne, kam odíde ten 35 – 40-ročný dôchodca v Námestove, v Čadci, v Bardejove, v Dolnom Kubíne? Kam? Reči o tom, čo tu v Bratislave šíria niektorí funkcionári, že idú do SBS, sú nezmyselné. Okrem toho, dámy a páni, plat chlapa v SBS, toho základného nosiča nejakých  tongov alebo nejakej palice, je na úrovni 100 korún, z čoho musí uživiť svojho majiteľa, služobného psa, odev, ošatenie, vysielačku a podobné veci, čiže on reálne dostáva nejakých 50 – 60 korún na ruku. Reči funkcionárov Policajného prezídia o tom, že je to zdroj organizovaného zločinu, nie sú namieste, pretože oni sú namieste na to, aby ten organizovaný zločin zlikvidovali a týchto SBS takzvaných v úvodzovkách rozohnali. Myslím si, že to bol módny trend niekedy v polovici deväťdesiatych a že sa to podarilo už eliminovať, takže v tomto by som to ako argument nebral, že vycvičíme policajta a ten nám odíde niekde na druhú stranu bariéry. Ak odchádzajú mladí policajti, títo 35 – 40-roční dôchodcovia, mimochodom, s dôchodkom niekde na hranici 5 000 korún, tak odchádzajú preto, že nevidia reálnu perspektívu vlastného uplatnenia v odbore, ktorí si vybrali. Akú perspektívu vidí budúci policajt, ktorý ide do civilnej triedy na Akadémiu Policajného zboru a ešte pri poslednej štátnici nevie, či bude, alebo vôbec bude v Policajnom zbore a čo tam bude robiť. Kto neverí, nech beží za generálom Ivorom. Aj malá seriózna s. r. o., ak hľadá typy ľudí, vhodné typy ľudí na konkrétnu pozíciu vo svojej firme, používa moderné personálne metódy, používa služby moderných mladých personálnych agentúr, ktoré na princípoch  human reserve a na systéme human reserve dohľadajú vhodné typy na vhodnú pozíciu. Teda nie náhodný výber z tých, ktorí zaklopali na dvere okresného riaditeľa po splnení nejakých predpokladov, ale systematické obsadzovanie voľných miest ľuďmi na to schopnými, pretože v polícii je veľmi zásadný a principiálny rozdiel medzi tým, kto chce byť nabombovaným kukláčom, alebo ten, kto chce viesť útvar vyšetrovania, alebo byť vyšetrovateľom na nejakom stupni riadenia. Jediným progresom v rezorte vnútra je takzvaný proces scivilňovania, ktorý prebieha podľa modelu plukovník – riaditeľ, on sa rozhodne odísť do civilu, zoberie odchodné, zoberie výsluhový dôchodok a stane sa len riaditeľom. Ten plukovník ide do skrine. Takže to sú, dámy a páni, argumenty z môjho poznania situácie v Policajnom zbore, pre ktoré ľudia odchádzajú a pre ktoré sme v situácii, že máme skutočne mladých policajných dôchodcov, že nevidia reálnu perspektívu v tom odbore, ktorý si vybrali a že ten rezort, ktorý si vybrali, im túto perspektívu nezaručuje. Ďakujem pekne za pozornosť.